Hoekom Afrikaans? Hoekom in Afrikaans leer en lewe? In ’n wêreld waar Engels makliker, voor die handliggend, die sogenaamde wêreldtaal is?
Die alledaagse gebruikstaal in die werksplek is Engels. Maar mense het ook private en persoonlike lewens, waarin hulle uitdrukking gee aan wie hulle is, ’n wêreld waar kulturele en geestelike goedere funksioneer. ’n Kosbare wêreld van uniekheid en diepgang en uitdrukking in moedertaal. Sodat jy na werk, na die eise van ’n kapitalistiese, kompeterende wêreld by die huis kan kom en in eie taal kan afskakel. Kan luister na musiek. Of kyk na films en reekse op televisie en op al die nuwe digitale platforms tot ons beskikking. Of ’n Afrikaanse roman nadertrek. Alles in ’n taal so deel van jou soos asemhaal. (Dit wil nie sê ons geniet nie ook internasionale inhoud nie, ons is immers deel van ’n groter globale mark. Maar Afrikaans is die entiteit wat onderskei, wat ’n leefwêreld omvat.)
Die siklus van kunstefeeste lê onder meer ’n fondament en platform vir ’n kommersiële Afrikaanse bedryf en is uiteindelik deel van ’n volhoubare ekosisteem. Die skeppingskrag van taal en die mens se behoefte vir samesyn, musiek, skryf, diskoers en dig met ander wat deel in jou taal is ’n kreatiewe stimulus wat genereer en selfs tot brandpunte lei.
Voeg daarby die Afrikaanse media – van die gedrukte tot die digitale weergawes en nuwe platforms – wat Afrikaanses in staat stel om te lees, te ervaar en uiteindelik sin te probeer maak van die wêrelde waarin ons leef. Ons diversiteit as ’n taalgemeenskap sorg juis vir ’n wyer en groter verskeidenheid van musiek-, skryf-, dans- en kunste-genres, en maak die wêreld waarbinne ons leef groter.